-----------------------------------------------------------------------
  10.การควบคุมภายใน

  -----------------------------------------------------------------------

บริษัทฯ ให้ความสำคัญต่อระบบการควบคุมภายใน
และจัดให้มีการตรวจสอบภายในให้เกิดประโยชน์สูงสุดต่อผู้ถือหุ้น
โดยมุ่งเน้นให้มีระบบการควบคุมภายในอย่างเพียงพอ

คณะกรรมการบริษัทได้มอบหมายให้คณะกรรมการตรวจสอบ
ทำหน้าที่สอบทานระบบการควบคุมภายในของบริษัทฯ ให้เหมาะสม
และรายงานต่อคณะกรรมการบริษัท
โดยมีผู้ตรวจสอบภายในทำหน้าที่ตรวจสอบและรายงานผลการตรวจสอบภายใน
ประเมินความเหมาะสมและเพียงพอของระบบการควบคุมภายในด้วย

คณะกรรมการตรวจสอบจะร่วมประชุมกับผู้สอบบัญชีไตรมาสละ 1 ครั้ง
เพื่อสอบถามประเด็นที่เกี่ยวข้องกับการควบคุมภายในเพื่อนำมาประเมินความเหมาะสมและเพียงพอของระบบและได้มีการรายงานผลต่อคณะกรรมการ

หากมีข้อสังเกตหรือข้อเสนอแนะที่มีนัยสำคัญต่อความเสียหาย
คณะกรรมการตรวจสอบจะรายงานต่อคณะกรรมการบริษัท
เพื่อปรับปรุงและพัฒนาระบบการควบคุมภายในให้เหมาะสม

ซึ่งที่ผ่านมาคณะกรรมการบริษัท มีความเห็นตามที่คณะกรรมการตรวจสอบรายงานว่า บริษัทฯ
มีระบบการควบคุมภายในที่เพียงพอและเหมาะสมกับการดำเนินธุรกิจแล้ว

รายงานของคณะกรรมการตรวจสอบ

เรียน ท่านผู้ถือหุ้น บริษัท เกียรติธนาขนส่ง จำกัด (มหาชน)

คณะกรรมการตรวจสอบของบริษัทฯ ประกอบด้วยกรรมการอิสระจำนวน 3 ท่าน
ซึ่งมีคุณสมบัติตรงตามเกณฑ์ที่กำหนดในประกาศของสำนักงานคณะกรรมการกำกับหลักทรัพย์และตลาดหลักทรัพย์
และได้ปฎิบัติหน้าที่และความรับผิดชอบครบถ้วนตามที่ได้รับมอบหมายจากคณะกรรมการของบริษัทฯ
ตามที่ได้กำหนดไว้ในกฎบัตรของคณะกรรมการตรวจสอบ
และสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
และประกาศของตลาดหลักทรัพย์แห่งประเทศไทย

ในรอบปีบัญชีสิ้นสุดวันที่ 31 ธันวาคม 2555
คณะกรรมการตรวจสอบได้มีการประชุมร่วมกับผู้สอบบัญชีรวม 4 ครั้ง
โดยการประชุมได้พิจารณาและแลกเปลี่ยนความเห็นเกี่ยวกับการเปลี่ยนแปลงหรือเพิ่มเติมของมาตรฐานการบัญชี
ตลอดจนพิจารณาสอบทานความถูกต้อง ความเชื่อถือได้ และความครบถ้วนของการจัดทำงบการเงิน
รวมทั้งการเปิดเผยข้อมูล ในงบการเงินรายไตรมาส งบการเงินประจำปี
นอกจากนี้คณะกรรมการตรวจสอบได้พิจารณาและสอบทานระบบควบคุมภายในด้านต่างๆของบริษัทฯ
เช่น องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม รวมทั้งพิจารณาสอบทาน
และแสดงความเห็นของการทำรายการและการเปิดเผยข้อมูลของรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ พิจารณาและสอบทานการปฏิบัติงานของบริษัทฯ
ให้เป็นไปตามข้อกำหนดของตลาดหลักทรัพย์แห่งประเทศไทย
กฎหมายว่าด้วยหลักทรัพย์และตลาดหลักทรัพย์
หรือกฎหมายอื่นๆที่อาจเกี่ยวข้องกับการดำเนินงานของบริษัทฯ และพิจารณาคัดเลือกแต่งตั้ง
และพิจารณาค่าตอบแทนของผู้สอบบัญชีต่อคณะกรรมการบริษัทฯ
ตลอดจนพิจารณาและอนุมัติแผนงานการตรวจสอบประจำปีของฝ่ายกำกับดูแลการปฏิบัติงานองค์กร

คณะกรรมการตรวจสอบมีความเห็นว่า ในรอบปีบัญชีสิ้นสุดวันที่ 31 ธันวาคม 2555
บริษัทฯได้จัดให้มีระบบการควบคุมภายในและการกำกับดูแลกิจการที่ดีเพียงพอ
การจัดทำงบการเงินและเปิดเผยข้อมูลต่างๆในงบการเงินของบริษัทฯเป็นไปอย่างถูกต้องครบถ้วนตามมาตรฐานการบัญชีที่รับรองทั่วไป
และบริษัทฯได้ปฏิบัติสอดคล้องกับกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย กฎหมายว่าด้วยหลักทรัพย์และตลาดหลักทรัพย์
หรือกฎหมายอื่นๆที่อาจเกี่ยวข้องกับการดำเนินงานของบริษัทฯนอกจากนี้คณะกรรมการตรวจสอบได้พิจารณาคัดเลือกแต่งตั้งและพิจารณาค่าตอบแทนของผู้สอบบัญชี
โดยพิจารณาจากความรู้ทางด้านธุรกิจ ประสบการณ์ ความเหมาะสมของค่าตอบแทน
และความเป็นอิสระ ทั้งนี้สำหรับรอบปีบัญชีสิ้นสุดวันที่ 31 ธันวาคม 2555
คณะกรรมการตรวจสอบได้คัดเลือก และเสนอชื่อ นางสุวิมล กฤตยาเกียรณ์ ผู้สอบบัญชีรับอนุญาต
เลขทะเบียน 2982 นางวิไลรัตน์ โรจน์นคริทร์ ผู้สอบบัญชีรับอนุญาต เลขทะเบียน 3104
และนางสาวสมจินตนา พลหิรัญรัตน์ ผู้สอบบัญชีรับอนุญาต เลขทะเบียน 5599
เป็นผู้สอบบัญชีของบริษัทฯ
โดยจะเสนอต่อคณะกรรมการบริษัทฯเพื่อขออนุมัติต่อที่ประชุมสามัญผู้ถือหุ้นประจำปี 2555 ต่อไป

(ผศ.ดร.โอม หุวะนันทน์)

ประธานกรรมการตรวจสอบ